കശുഅണ്ടി: പുനരുദ്ധാരണ പാക്കേജിന് പുതു ജീവന് കൊല്ലം: കടക്കെണി മൂലം അടച്ചുപൂട്ടിയ കശുഅണ്ടി ഫാക്ടറികള് തുറക്കാന് കഴിഞ്ഞ സര്ക്കാര് രൂപം നല്കിയ പുനരുദ്ധാരണ പാക്കേജിന് വീണ്ടും ജീവന് വയ്ക്കുന്നു. ബാങ്കുകളും ഫാക്ടറി ഉടമകളുമായി ബന്ധപ്പെട്ട് വായ്പകള് തീര്പ്പാക്കി ഫാക്ടറികള് തുറക്കാന് ഊര്ജിത ശ്രമം നടത്തുമെന്ന് വ്യവസായ മന്ത്രി പി. രാജീവ് വ്യക്തമാക്കി. കശുഅണ്ടി മേഖലയിലെ പ്രതിസന്ധിയെക്കുറിച്ച് കരിനിഴലായി ഫാക്ടറികള്, 2.5 ലക്ഷം കുടുംബങ്ങള് പട്ടിണിയില് എന്ന തലക്കെട്ടില് കേരളകൗമുദി പ്രസിദ്ധീകരിച്ച വാര്ത്തയോട് പ്രതികരിക്കുകയായിരുന്നു അദ്ദേഹം. 2020 21ലെ ബഡ്ജറ്റില് പാക്കേജിന് 25 കോടി രൂപ നീക്കിവച്ചിരുന്നു. എന്നാല്, ബാങ്കുകള് കടുംപിടിത്തം തുടര്ന്നതിനാല് 70 ബാങ്കുകളുടെ വായ്പകള് മാത്രമേ പുനഃക്രമീകരിച്ചുള്ളൂ. സര്ക്കാര് നീക്കിവച്ചതില് 3 കോടി മാത്രമാണ് ചെലവഴിച്ചത്. പ്രശ്നപരിഹാരത്തിന് മുഖ്യമന്ത്രി യോഗം വിളിച്ച് ബാങ്ക്, വ്യവസായി, സര്ക്കാര് പ്രതിനിധികളടങ്ങിയ മൂന്നംഗസമിതിയെ നിയോഗിച്ചു. എന്നിട്ടും കാര്യമായ ചലനമുണ്ടായില്ല. വിട്ടുവീഴ്ചയ്ക്ക് തയ്യാറാകണമെന്ന് ബാങ്കുകളോട് ആവശ്യപ്പെടുന്നതിനൊപ്പം, കൂട്ടായ ചര്ച്ച നടത്തുമെന്നും മന്ത്രി പറഞ്ഞു. കണ്ണൂര്, കാസര്കോട് ജില്ലകളിലെ കശുഅണ്ടി ഫാക്ടറികള് ലാഭകരമായാണ് പ്രവര്ത്തിക്കുന്നത്. കൊല്ലത്തെ ഫാക്ടറികള് അടഞ്ഞതിന്റെ കാരണങ്ങള് പരിശോധിക്കും. കാഷ്യു ബോര്ഡിന് 35 കോടി വിദേശത്ത് നിന്ന് തോട്ടണ്ടി ഇറക്കുമതി ചെയ്യാന് കാഷ്യു ബോര്ഡിന് 35 കോടിരൂപ വൈകാതെ ലഭിക്കും. ഇതുമായി ബന്ധപ്പെട്ട ഫയല് ധനവകുപ്പ് പാസാക്കി. കാഷ്യു കോര്പ്പറേഷന് ഇറക്കുമതി ചെയ്ത തോട്ടണ്ടി ഏറ്റെടുക്കാന് പണമില്ലാത്തതിനാല് മംഗലാപുരത്ത് കെട്ടിക്കിടക്കുകയാണ്. സര്ക്കാരില് നിന്ന് പണം ലഭിക്കുന്നതോടെ കാപ്പെക്സ് , കാഷ്യു കോര്പ്പറേഷന് ഫാക്ടറികള്ക്ക് തുടര്ച്ചയായി പ്രവര്ത്തിക്കാന് തോട്ടണ്ടി ലഭിക്കും. കാഷ്യു ബോര്ഡ് വാങ്ങുന്ന തോട്ടണ്ടി സ്വകാര്യ ഫാക്ടറികള്ക്കു കൂടി ലഭ്യമാക്കുന്ന കാര്യം പരിശോധിക്കും. മന്ത്രി പി. രാജീവ്